Ododo me 78: Coc me Cing i Kor Ot
GIN ango ma tye ka timme kany? Dano gitye i karama madit. Kabaka me Babilon olwongo welle ma pigi tego alip acel. Gin gitye ka tic ki kikopo me jabu ki kikopo me ryal ki atabo ma kikwanyogi ki i ot pa Jehovah ma i Jerucalem. Ento, cutcut, cing laco mo onen i yamo ci ocako coc i kor ot. Dano ducu gudoko lwor.
Belcajar, lakwar Nebukadnejar, en aye dong kabaka kombeddi. En odangnge ni kikel luryekone i ot. Kabaka owaco ni: ‘Ngat mo ma twero kwano coc man ka dok tito tyen lokke bota, kibimiye mot mapol dok bidoko laloc ma pire tek me adek-ke i ker man.’ Ento pe tye laryeko mo ma twero kwano coc ma i kor ot-ti, nyo me tito tere.
Min kabaka owinyo woo ci obino i ot cam madit-ti. En owaco ki kabaka ni: ‘Tim ber pe ibed ki lworo tutwal, tye laco mo i kerri ma ngeyo lubanga maleng. I kare ma kwaru Nebukadnejar onongo tye kabaka en okete me bedo ladit ma loyo luryekone ducu. En nyinge Daniel. Lwonge, en bititti tyen lok me gin magi ducu.’
Pi meno kikelo Daniel i ot cut. I nge kwero mot mo keken ma kimiye, Daniel ocako tito pingo Jehovah yam okwanyo Nebukadnejar kwaro Belcajar woko ki i bedo kabaka. Daniel owaco ni: ‘En onongo lawaka tutwal. Ci Jehovah opwode.’
Daniel owaco ki Belcajar ni: ‘Ento in, ingeyo gin ma otimme i kome, kadi kumeno in pud lawaka calo Nebukadnejar. In ikelo kikopo kacel ki atabo ki i ot pa Jehovah ci wutiyo kwede me matte. In ipako lubanga ma kiyubo ki yat nyo got, ento in pe iworo Lacwecwa Madit. Meno aye omiyo Lubanga ocwalo cing me coyo lok magi.’
Daniel owaco ni: ‘Man aye gin ma kicoyo, ‘MENE, MENE, TEKEL ki PARCIN.’
‘MENE tere ni Lubanga okwano nino me kerri ci otyeko woko. TEKEL tere ni kipimo in ki mijan ci kinongo ni pe ipore. PARCIN tere ni kityeko miyo kerri bot Lumedia ki Lupercia.’
Ka Daniel onongo pud tye ka lok, Lumedia ki Lupercia gucako lweny i kom Babilon. Gin guturo boma ci guneko Belcajar woko. Coc me cing ma i kor ot-ti ocobbe kakare i dyewor meno kikome! Ento gin ango ma dong bitimme i kom Luicrael kombeddi? Wabingeyo lokke ma cokcokki, ento mukwongo kong wanenu gin ma otimme i kom Daniel.
Daniel 5:1-31.
Peny
- Ngo ma otimme i kare ma kabaka me Babilon tye ka camo karama madit ki kikopo ki atabo ma gikwanyo ki i ot pa Lubanga ma i Jerucalem?
- Ngo ma Belcajar owaco bot luryeko-ne, ento gin ango ma ongayo wangi?
- Gin ango ma min kabaka owacce ni otim?
- Kit ma Daniel otito bot kabaka, pingo Lubanga ocwalo cing meno me coc i kor ot?
- Daniel ogonyo tyen lok ma gicoyo i kor ot-ti nining?
- Ngo ma otimme ma Daniel onongo pud tye ka lok?
Peny mukene
- Kwan Daniel 5:1-31.
Mi kong apokapoka i kin lworo Lubanga ki lworo ma Belcajar obedo kwede i kare ma oneno coc ma i kor ot? (Dan. 5:6, 7; Jab. 19:9; Rom. 8:35-39)
Daniel onyuto tek cwiny mada i kare ma en tye ka lok bot Belcajar ki ludito-ne me awora nining? (Dan. 5:17, 18, 22, 26-28; Tic 4:29)
I yo ango ma Daniel cura 5 onyuto kwede Jehovah macalo latwer ma loyo ducu? (Dan. 4:17, 25; 5:21)
fij_Latn luo_Latn luo_Latn luo_Latn luo_Latn luo_Latn hau_Latn wol_Latn luo_Latn kea_Latn hat_Latn mri_Latn luo_Latn luo_Latn luo_Latn luo_Latn luo_Latn kin_Latn twi_Latn luo_Latn luo_Latn luo_Latn